བྱོལ་བ་

བྱོལ་བ་ནི་བོད་ཀྱི་ནང་ཆོས་ཀྱི་གཞུང་ལུགས་སུ་སྤྱོད་པ་པོས་མི་སྣ་ཚོགས་དང་འགྲོགས་པོ་རྣམས་ལས་ཐག་རིང་དུ་བྱོལ་ནས་དབེན་པར་གནས་པའི་སྤྱོད་ལམ་ལ་གོ་དགོས།
 ནང་དོན། 
བྱིས་པ་ལས་བྱོལ་བའི་དགོས་པ།
"བྱིས་པ་སྤངས་ནས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་པ་འདིས་བྱིས་པའི་སྐྱེ་བོ་རྣམས་དང་འདྲིས་་ཆེན་པོ་མ་བྱེད་པར་ཐག་རིང་དུ་སྤང་དགོས་པ་གསུངས་ཡོད། བྱིས་པའི་སྐྱེ་བོ་ཞེས་པ་ནི་ཆོས་ལ་མ་སྦྱངས་ཤིང་ཞེ་སྡང་ཆགས་པ་སོགས་ཉོན་མོངས་པ་རུལ་པོར་གྱུར་པའི་མི་རྣམས་ལ་གོ་ཞིང་། དེ་དག་དང་འདྲིས་པ་ཆེན་པོ་བྱས་ན་ཆགས་སྡང་གི་རྒྱུར་འགྱུར་ཏེ་དགེ་སྦྱོང་གི་སྤྱོད་པ་ལ་གེགས་གཏོང་བའི་ཉེས་པ་ཡོད།
"སྐབས་འགར་ཕྲད་ན་མི་དགའ་བ་དང་འདྲིས་ཆེ་ན་སྤང་བ་ནི།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་པ་འདིས་གོམས་འདྲིས་མེད་པར་སྐབས་རེར་ཕྲད་པ་ཙམ་ན་མི་དགའ་བ་མ་ཡིན་ཡང་། ཡུན་རིང་འདྲིས་པ་ཆེན་པོ་བྱེད་ན་སྤང་དགོས་སོ། །
དབེན་པའི་གནས་ལ་འགྲོ་བ།
"དབེན་པ་གྲོང་ལས་གཞུ་འདོམ་ལྔ་བརྒྱ་སྟེ་མངོན་པའི་ལུགས་ཀྱི་རྒྱང་གྲགས་གཅིག་འཕགས་པའི་ས་ཕན་ནི་དགོན་པ་སྟེ། བརྡ་རྙིང་ལ་གཡེ་ཞེས་ཀྱང་བྱ་སྟེ་དེར་གཅིག་པུར་གནས་པ་ནི་ལུས་ཀྱི་དབེན་པ་སྟེ་ལུས་ཁྱིམ་གྱི་བྱ་བ་ལ་སོགས་པས་དབེན་པའི་ཕྱིར་རོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར།ཞེས་འདིས་དབེན་པ་ཞེས་པ་གྲོང་ཁྱེར་ལས་གཞུ་འདོམ་ལྔ་བརྒྱ་ཡན་གྱི་རྒྱང་ཐག་ཅིག་འཕགས་པའི་ས་དེ་དགོན་པའམ་རི་ཁྲོད་ཡིན་པ་དང་། དེར་གཅིག་པུར་གནས་པ་ནི་ལུས་ཀྱི་དབེན་པ་ཡིན་པ་གསུངས་ཤིང། མངོན་པའི་ལུགས་ཀྱིས་འདུ་སའི་ཁྱིམ་པ་དང་འདྲེས་མ་བྱས་པར་གཅིག་པུར་སྒྲུབ་པར་གནས་པ་ལ་ལུས་ཀྱི་དབེན་པའོ། །
གྲོགས་པོ་ལས་བྱོལ་བའི་ཐབས།
"བྱིས་པའི་གྲོགས་གཉེན་ཉེ་བ་གྲོགས་དགའ་མཛའ་རྣམས་ལས་ཐག་རིང་དུ་བྱོལ་ནས་རང་ཉིད་གྲོགས་མེད་གཅིག་པུར་དབེན་པར་གནས་པར་བྱ་བསམ་དགོས་ཏེ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་འདིས་གྲོགས་པོ་དང་གཉེན་མཛའ་ཉེ་བ་སོགས་མི་རིགས་ཀུན་ལས་ཐག་རིང་དུ་བྱོལ་ནས་གཅིག་པུར་གནས་དགོས་པ་གསུངས། འདི་ལ་གཉེན་ཞེས་པ་ནི་རུས་སྦྱོར་གྱི་ཕ་མ་སྤུན་སོགས་ལ་གོ་ཞིང་། གྲོགས་དགའ་མཛའ་ཞེས་པ་ནི་རང་ཚུལ་མཐུན་གྱི་མཛའ་གཤེས་རྣམས་ལ་གོ
 སྐབས་འགར་འཕྲད་པའི་སྤྱོད་ལམ། 
ཐ་མལ་པའི་སྤྱོད་ཚུལ།
"གལ་ཏེ་རི་ཁྲོད་ལྟ་བུར་གཉེན་གྲོགས་རྣམས་དང་ཕྲད་པར་གྱུར་ན་དེ་དག་དགའ་བས་ཏེ་དགའ་བར་འགྱུར་བའི་གཏམ་ལ་སོགས་པའི་སྤྱོད་པས་གནས་སྐབས་དེ་ཙམ་དུ་མགུ་བར་བྱས་ཏེ། དེ་དང་ཡུན་རིང་ཧ་ཅང་འབྲེལ་འདྲིས་ཆེན་པོ་ཉིད་དུ་མི་འགྱུར་བར་མི་མཛའ་མི་མཁོན་པ་ཐ་མལ་པ་ཙམ་སྟེ་དེ་ལ་ཆགས་སྡང་མེད་པར་ལེགས་པར་གནས་པར་བྱ་དགོས་སོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་འདིས་དབེན་གནས་སམ་རི་ཁྲོད་དུ་གནས་པའི་སྐབས་སུ་སྔོན་གྱི་གྲོགས་གཉེན་རྣམས་དང་གློ་བུར་ཕྲད་ན་དེ་དག་དགའ་བར་འགྱུར་བའི་སྙན་ངག་དང་གཏམ་གླེང་སོགས་ཀྱིས་གནས་སྐབས་ཙམ་མགུ་བ་སྐྱེད་ནས་སྙིང་སྟོབས་གཏོད་དགོས། ཡིན་ནའང་དེ་དག་དང་ཡུན་རིང་འབྲེལ་འདྲིས་ཆེན་པོ་མ་བྱེད་པར་ཆགས་སྡང་གཉིས་དང་བྲལ་བའི་ཐ་མལ་པའི་སྒོ་ནས་གནས་དགོས་པ་ཡིན།
སྙོམས་འཇུག་གི་སྤྱོད་པ།
"བྱིས་པ་སོ་སོའི་སྐྱེ་བོ་དེས་ཀྱང་བདག་ལ་ཕན་པའི་དོན་མ་བྱས་ལ་བདག་གིས་ཀྱང་དེའི་དོན་དུ་མི་འགྱུར་བས་བྱིས་པ་ལས་ཐག་རིང་བའི་དགོན་པར་བྱོལ་བར་བྱའོ། །སྐབས་འགར་ཕྲད་ན་དགའ་བས་མགུ་བར་བྱས་ཏེ་ཧ་ཅང་འདྲིས་ཆེན་ཉིད་དུ་མི་འགྱུར་བར་བརྡ་ཕྲད་པའི་ཐ་མལ་པ་ཙམ་ཆགས་སྡང་དང་བྲལ་བའི་སྤྱོད་པ་ལེགས་པར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་པ་འདིས་བྱིས་པ་སོ་སོའི་སྐྱེ་བོ་དག་གིས་རང་ལ་ཆོས་ཀྱི་དོན་དུ་ཅི་ཞིག་ཕན་འདོགས་པ་དང་། རང་གིས་ཀྱང་དེ་དག་ལ་ཆོས་ཀྱི་ཕན་འདོགས་པ་གང་ཡང་མེད་པས་གཅིག་གིས་གཅིག་ལ་དོན་མེད་པ། དེས་ན་བྱིས་པ་རྣམས་ལས་ཐག་རིང་གི་དགོན་པར་བྱོལ་དགོས་ཤིང་། སྐབས་འགར་ཕྲད་ཚེ་དགའ་བ་སྐྱེད་པའི་ཚིག་སྙན་པོ་དང་བཏུབ་པ་སོགས་ཀྱིས་མགུ་བར་བྱས་ཏེ་བརྡ་ཕྲད་པ་ཙམ་གྱི་ཐ་མལ་པར་གནས་དགོས།
 དབེན་པའི་ཡོན་ཏན། 
གྲོགས་ལ་བསྟེན་པའི་ཉེས་དམིགས།
"གཉེན་ཉེ་བའི་གདུང་སེམས་ལྷ་བདུད་ཀྱི་གཡབ་མོ། གྲོགས་དགའ་བའི་མཇལ་འཕྲད་དགེ་སྦྱོར་གྱི་བདུད་གཅོད། ཁ་མི་དགེའི་བང་མཛོད་ཉེས་ལྟུང་གི་འབྱུང་སྒོ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་འདིས་གཉེན་དང་ཉེ་བ་རྣམས་ལ་འདུད་པའི་སེམས་དང་གདུང་བའི་སེམས་ནི་ལྷ་བདུད་ལ་མི་དག་པའི་ཚེ་འདི་སེམས་གཅིག་ཏུ་འཇུག་པ་ལ་གཡབ་མོ་སྟེ་གེགས་སུ་འགྱུར། གྲོགས་པོ་དང་མཛའ་བཤེས་རྣམས་དང་འཇལ་འཕྲད་བྱེད་པ་ནི་ཆོས་ཀྱི་དགེ་སྦྱོར་ལ་བདུད་གཅོད་སྟེ་གེགས་སུ་འགྱུར། ཁ་ནས་མི་དགེ་བའི་ཚིག་སྨྲ་བ་ནི་ཉེས་པ་དང་ལྟུང་བའི་འབྱུང་ཁུངས་ཡིན་པས་སོ། །
དབེན་པའི་ཕན་ཡོན།
"མི་མེད་དབེན་པའི་རི་ཁྲོད་དུ། །སྤྱོད་ལམ་ཐམས་ཅད་དགེ་བ་ཡིན། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པ་འདིས་མི་འགྲོ་འོང་མེད་པའི་དབེན་པའི་རི་ཁྲོད་དུ་གནས་ན་ལུས་ངག་ཡིད་གསུམ་གྱི་སྤྱོད་ལམ་ཐམས་ཅད་རང་བཞིན་གྱིས་དགེ་བའི་ངང་དུ་འཇུག་པར་འགྱུར་ཞིང་། འདུ་འཛིའི་ཉེས་དམིགས་དང་བྲལ་བར་ལེགས་པར་ཏིང་འཛིན་ལ་སྒྲུབ་པ་བྱེད་ནུས་པ་ཡིན།
གཅིག་པུར་གནས་པའི་ཕན་ཡོན།
"གལ་ཏེ་ཕྲད་ན་དགའ་བའི་སྤྱོད་ཚུལ་གྱིས་མགུ་བར་བྱ་སྟེ། དེ་དང་ཧ་ཅང་འདྲིས་ཆེན་པོ་ཉིད་དུ་མི་འགྱུར་བས་ཐ་མལ་པ་ཙམ་སྟེ་དེ་ལ་ཆགས་སྡང་གཉིས་དང་བྲལ་བའི་སྤྱོད་ལམ་ལེགས་པར་བྱའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་པ་འདིས་གལ་ཏེ་གྲོགས་པོ་དག་དང་ཕྲད་པར་གྱུར་ན་དགའ་བ་སྐྱེད་པའི་སྤྱོད་ཚུལ་སྙན་པོས་མགུ་བ་སྒྱུར་རོགས། ཡིན་ནའང་དེ་དག་དང་ཡུན་རིང་འདྲིས་པ་ཆེན་པོ་མ་བྱེད་པར་ཐ་མལ་པ་ཙམ་གྱི་རང་བཞིན་གྱིས་ཆགས་སྡང་གཉིས་དང་བྲལ་བའི་སྤྱོད་ལམ་ལེགས་པར་བྱེད་དགོས་པ་ཡིན།
 འབྲེལ་ཡོད་གཞན། 
ང་རྒྱལ་དང་འབྲེལ་ཡོད།
"ང་རྒྱལ་གྱིས་ནི་ངན་སོང་དུ་ཁྲིད་པ་ནི་དམྱལ་བ་ལ་སོགས་པ་རྣམས་སུ་ཁྲིད་པའོ། དེ་རྣམས་བརྒྱ་ལ་མིའི་དངོས་པོ་ཐོབ་པར་གྱུར་པ་དེའི་ཚེ་དེར་ཡང་རྒྱུ་མཐུན་པའི་འབྲས་བུ་དགའ་སྟོན་བཅོམ་པ་ནི་དགའ་བ་མེད་པ་འགྱུར་བ་ཡིན་ཏེ། དམན་ཞིང་ཞན་པའི་ཡིད་དུ་འགྱུར་རོ་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་འདིས་ང་རྒྱལ་གྱིས་སེམས་ཅན་རྣམས་དམྱལ་བ་ནས་བྱོལ་སོང་སོགས་ངན་འགྲོ་གསུམ་དུ་ཁྲིད་པ་ཡིན། དེར་ཡང་བསྐལ་པ་བརྒྱ་སྟོང་ལ་སོགས་རིང་པོར་སྡུག་བསྔལ་མྱོང་ནས་སྐར་མ་མི་རུ་སྐྱེས་ཀྱང་། ང་རྒྱལ་གྱི་རྒྱུ་མཐུན་པའི་འབྲས་བུ་དེ་མི་འབྱོར་བར་དགའ་སྟོན་བཅོམ་པ་སྟེ་ངོ་མཚར་འདོད་པ་དང་རྒྱལ་ཁ་དང་རེ་བ་གཅིག་ཀྱང་མེད་པའི་དམན་ཞིང་ཞན་པའི་ཡིད་དུ་འགྱུར་བ་ཡིན།
 བསྡུས་དོན། 
བྱོལ་བ་ནི་སྤྱོད་འཇུག་གི་འགྲེལ་བཤད་ཁག་ཏུ་གཙོ་བོ་བྱིས་པའི་སྐྱེ་བོ་དང་འཇིག་རྟེན་གྱི་གྲོགས་གཉེན་རྣམས་ལས་ཐག་རིང་དུ་སྤང་ནས་དབེན་པའི་གནས་སུ་སྒྲུབ་པ་བྱེད་པའི་སྤྱོད་ལམ་ལ་གོ སྤྱོད་པ་པོས་དགོན་པ་རམ་རི་ཁྲོད་ཀྱི་དབེན་གནས་སུ་གཅིག་པུར་གནས་ཤིང་ཆགས་སྡང་གི་རྒྱུ་འགྱུར་བའི་འདྲིས་པ་ཆེན་པོ་སྤང་དགོས། འོན་ཀྱང་སྐབས་འགར་གྲོགས་གཉེན་དང་ཕྲད་ཚེ་དགའ་བའི་སྤྱོད་ཚུལ་གྱིས་མགུ་བར་བྱས་ཏེ་ཐ་མལ་པའི་སྒོ་ནས་ཆགས་སྡང་མེད་པར་ལེགས་པར་གནས་པའི་ཐབས་ཤེས་དང་ལྡན་དགོས་པ་ཡིན། འདི་ལྟར་བྱེད་པས་དགེ་སྦྱོང་གི་སྤྱོད་པ་ལ་གེགས་མེད་པར་ཆོས་ཀྱི་བསམ་གཏན་ལ་བློ་གཅིག་ཏུ་གཞོལ་ནུས་པར་འགྱུར།
 ལུང་ཁུངས།